C 125/400
FI
Euroopan unionin virallinen lehti
5.4.2023
Keskiviikko 14. syyskuuta 2022 (1 g)
Tällä direktiivillä pyritään varmistamaan, että osana EU:n energiapolitiikkaa kannustetaan investoimaan uusiutuvan energian tuotantoon samalla kun säilytetään kunkin jäsenvaltion energiaomavaraisuus.
(1 h)
Uusiutuvaa energiaa koskeva direktiivi on osa 55-valmiuspakettia, jolla on myös monia vaikutuksia unioniin, muun muassa kilpailukykyyn, työpaikkojen luomiseen, kotitalouksien ostovoimaan, ilmastotavoitteiden saavuttamiseen ja hiilivuodon laajuuteen.
Näin ollen 55-valmiuspaketin muodostavien asetusten makrotalou­ dellisesta kokonaisvaikutuksesta olisi tehtävä säännöllisesti kattava arviointi.
(2)
Uusiutuvalla energialla on keskeinen rooli Euroopan vihreän kehityksen ohjelman täytäntöönpanossa ja ilmastoneutraaliuden saavuttamisessa vuoteen 2050 mennessä, koska yli 75 prosenttia unionin kaikista kasvihuonekaasupäästöistä on peräisin energia-alalta.
Uusiutuvan energian käytöllä vähennetään näitä kasvihuone­ kaasupäästöjä ja edistetään näin myös esimerkiksi biologisen monimuotoisuuden häviämisen sekä maaperän, veden ja ilman pilaantumisen kaltaisiin, ympäristöön liittyviin haasteisiin vastaamista, kunhan uusiutuvien energia­ lähteiden käyttö ei itsessään kärjistä näitä haasteita.
Uusiutuva energia on avainasemassa energiaköyhyyden torjunnassa, koska sen käyttökustannukset ovat alhaiset eikä se ole yhtä altis hintahäiriöille kuin fossiiliset polttoaineet.
(2 a)
Kun yhä useammat maat sitoutuvat ilmastoneutraaliuteen vuosisadan puoliväliin mennessä, uusiutuvan energian teknologioiden kotimaisen ja maailmanlaajuisen kysynnän ennustetaan kasvavan ja tarjoavan merkittäviä mahdollisuuksia työpaikkojen luomiseen, Euroopan uusiutuvien energialähteiden teollisen perustan laajentamiseen ja Euroopan johtoaseman säilyttämiseen innovatiivisten uusiutuvan energian teknologioiden tutkimuksessa ja kehittämisessä, mikä puolestaan parantaa eurooppalaisten yritysten kilpailuetua ja lisää EU:n energiaomavaraisuutta vähentämällä riippuvuutta fossiilisten polttoaineiden tuonnista.
(2 b)
Vuonna 2020 uusiutuvista lähteistä peräisin olevan energian kokonaisloppukulutuksen osuus unionissa oli 22 prosenttia (4) eli 2 prosenttiyksikköä suurempi kuin uusiutuvista lähteistä peräisin olevan energian käytön edistämisestä annetussa direktiivissä 2009/28/EY asetettu tavoite, joka koskee uusiutuvan energian osuutta energian kokonaisloppukulutuksesta vuonna 2020.
(2 c)
Uusiutuva energia on keskeinen kestävän kehityksen mahdollistaja, joka edistää suoraan ja välillisesti monia kestävän kehityksen tavoitteita, kuten köyhyyden torjuntaa, koulutusta sekä puhdasta vettä ja sanitaatiota.
Uusiutuvista energialähteistä saadaan myös laajoja sosioekonomisia hyötyjä, sillä ne luovat uusia työpaikkoja ja edistävät paikallista teollisuutta.
(2 d)
Kansainvälisellä tasolla komissio sitoutui vuoden 2021 Yhdistyneiden kansakuntien ilmastonmuutoskonferens­ sissa (COP26) yhdessä maailmanlaajuisten kumppaneiden kanssa lopettamaan suoran tuen kansainväliselle energiatuotannolle, jossa käytetään yksinomaan fossiilisia polttoaineita, ja käyttämään nämä varat uusiutuvan energian käyttöönottoon.
(2 e)
COP26-kokouksessa komissio ja maailman johtajat nostivat maailmanlaajuista tavoitetasoa, joka koskee maailman metsien säilyttämistä ja elvyttämistä sekä päästöttömään liikenteeseen siirtymisen nopeuttamista.
(2 f)
Uusiutuvaa energiaa tuotetaan usein paikallisella tasolla, ja tuotanto on riippuvainen alueellisista pk-yrityksistä.
Jäsenvaltioiden olisi sen vuoksi otettava paikallis- ja alueviranomaiset täysipainoisesti mukaan tavoitteiden asettamiseen ja politiikkatoimenpiteiden tukemiseen.
(2 g)
Koska noin 35 miljoonaa eurooppalaista kärsii energiaköyhyydestä (5), uusiutuvaa energiaa koskevilla toimintapolitiikoilla on tärkeä rooli kaikissa strategioissa, joilla puututaan energiaköyhyyteen ja kuluttajien haavoittuvuuteen.
(4) (5)
https://ec.europa.eu/eurostat/web/products-eurostat-news/-/ddn-20220119-1 Komission suositus (EU) 2020/1563, annettu 14 päivänä lokakuuta 2020, energiaköyhyydestä.